།ཞེས་པ་སྟེ། ཐེག་ཆེན་འཕགས་པ་སྤྱིའི་ཡོན་ཏན་ཡིན་པར་ཐོགས་མེད་ཞབས་ཀྱིས་བཤད་པས་སོ། །ཞེས་སྨྲས་པ་ལ་འབྲེལ་གང་ཡང་མི་སྣང་སྟེ། བྱམས་ཆོས་ཀྱི་ལུང་དོན། འཕགས་པས་སྐྱེ་རྒ་ན་འཆིའི་སྡུག་བསྔལ་སྤངས་པའི་དོན་ཡིན་གྱི། སྐྱེ་རྒ་ན་འཆི་སྤངས་ཟེར་བ་མ་ཡིན། བཅད་དུ་མེད་པ་སོགས་ཀྱང་རྣམ་སྨིན་གྱི་ལུས་ལ་ཟེར་བ་མ་ཡིན། ཡེ་ཤེས་ཀྱི་ལུས་སམ། འཕགས་རྒྱུད་ཀྱི་མངོན་རྟོགས་ལ་ཟེར་བ་ཡིན་པས་ཤན་མ་ཕྱེད་པར་སྨྲ་ཉོག་མང་དུ་གླེངས་ཀྱང་གཉིད་འཐུག་པའི་ཆོ་ག་ཙམ་དུ་ཟད་དོ། །ཁྱེད་ཀྱིས། གསུང་རབ་ཀྱི་དོན་ཕྱིན་ཅི་མ་ལོག་པར་ཤེས་པ་དང་། རྒྱལ་བའི་བཀའ་ལ་རྣམ་དཔྱོད་ཀྱི་དབང་པོ་འབྱོར་པས། ལེགས་བཤད་མི་ཟད་པའི་གཏེར་ཆེན་བློ་གྲོས་ཀྱི་ཀློང་ནས་རྩོལ་མེད་དུ་འབྱུང་བ་དང་། སྤོབས་པ་སོ་སོ་ཡང་དག་པར་རིག་པ་ཐོབ་པ་དང་། བོད་ཀྱི་མཁས་གྲུབ་ཐམས་ཅད་ལས་ཁྱད་པར་དུ་འཕགས་ཚུལ་དང་། ས་སྐྱ་པ་གོང་མ་ལྔ་མ་གཏོགས། ས་ལུགས་པ་སྤྱི་རྨོངས་པར་བཏང་ནས་ཁྱེད་གཅིག་པུས་ཤེས་པར་ཁས་བླངས་ནས། ཡང་སྐབས་འདིར། བདག་ཅག་སོ་སོའི་སྐྱེ་བོ་བློ་ཕྱོགས་རེ་བས་ཆོས་ཀྱི་དོན་ཇི་བཞིན་དུ་མ་ངེས་པས། བླུན་པོ་བདག་ལྟ་བུའི་ཚིག་ལ་བདེན་པ་ཅི་ཡོད་ཅེས་སྨྲས་པ་རྣམས་ནི་འགལ་བའི་ཕུང་པོ་བླ་ན་མེད་པ་སྟེ། ཤར་ནུབ་གོ་བརྗེས་སམ་རི་རྡོ་ཀླུང་སྐྱིལ་གྱི་གཏམ་དུ་སྣང་བས་སོ། །འོན་ཀྱང་བླུན་པོ་བདག་ལྟ་བུའི་ཚིག་ལ་བདེན་པ་ཅི་ཡོད་ཅེས་གསུངས་པ་ཁོ་ན་སྙིང་པོར་གཟུང་སྟེ། གོང་འོག་གིས་ཞལ་ཚོ་རྣམས་མི་བདེན་པས་རྫུན་ཡིན་ཅེའམ། སྔ་མའི་ཡོན་ཏན་རྣམས་སྐབས་འདི་ཀ་ཙམ་དུ་འགྲིགས་པ་ཡིན་ཅེས་པར་སོང་བས། རྫུན་གྱི་ནང་དུ་དྲང་པོ་ཟབ། །ཟེར་བ་དེ་དགོངས་པར་ཞུགས་པའི་གསུང་རིགས་སུ་གདའ་བས། ལ་ལ་བཟང་ལ་ལ་ལ་ངན་པར་འདི་ཤེས་པ་ནི་ཆོས་སྤང་བ་ཡིན་ནོ།། ༈ ཡང་ཁྱེད་ཀྱིས་མདོའི་ལུང་དྲངས་པ་དེ་ནི། དཀར་བརྒྱུད་ཀྱི་རིང་ལུགས་འགོག་པ་པོ་རྣམས་དང་། ཉིད་རང་ལ་འཕོགས་པའི་ཆོས་སྤོང་ལས་གྲངས་སུ་བགྲང་པ་སྟེ། ལ་ལ་བཟང་ལ་ལ་ལ་ངན་པར་འདུ་ཤེས་པ་དེ་ནི་ཆོས་སྤོང་བ་ཡིན་ནོ། །ཞེས་པ་ནས་འདི་ནི་རིགས་འདི་མི་རིགས་ཅེས་ཟེར་ན། ཆོས་སྤོང་བ་ཡིན་ནོ། །ཞེས་གསུངས་པའི་བར་ཐམས་ཅད་ཁྱེད་ལ་ཚང་ཞིང་། ཁྱེད་རང་གི་ཚིག་ལས་ཀྱང་། དམ་པའི་ཆོས་ལ་ཕྱོགས་དང་རིས་སུ་ཕྱེ་བའི་དགག་སྒྲུབ་དང་། འདི་ནི་ཡིན་གྱི་འདི་ནི་གཏི་མུག་གོ །ཞེས་སྡང་ཞུགས་ཀྱི་སྨོད་པ་རྣམས་ནི། དམ་པའི་ལས་ཀྱང་མ་ཡིན་མོད། །ཞེས་སྨྲས་པ་ཡང་ཁྱེད་རང་ལ་གནས་པ་དང་། ཐེག་པ་ཆེན་པོ་སྤོང་བྱེད་ཅིང་། །དམ་ཆོས་འདྲར་སྣང་སྟོན་པའོ། །ཞེས་དང་། རྙེད་དང་བཀུར་སྟིར་ཆགས་པ་ཡིས། །བདག་བསྟོད་གཞན་ལ་སྨད་པ་དང་། །ཞེས་དང་། ཉོན་མོངས་པ་དང་གཞན་མཐུན་པས། །ཆོས་ལྟར་བཅོས་པ་བརྗོད་པའོ། །ཞེས་དང་། དམ་པའི་ཆོས་ནི་སྤོང་བྱེད་པ། །གཉིས་པོར་ཐུབ་པས་གསུངས་པ་ཡིན། །ཞེས་དང་། རང་གི་ཡོན་ཏན་བརྗོད་པ་དང་། །རྙེད་པ་དང་ནི་བཀུར་སྟི་དང་། །ཚིགས་བཅད་རྒྱུའི་གཞན་སྨོད་དང་། །བདག་ནི་ཟབ་མོ་བཟང་པོའི་ཞེས། །ལོག་པ་ཉིད་ནི་སྨྲ་བ་དང་། །ཞེས་བྱང་སེམས་ཀྱི་སྡེ་སྣོད་ལས་བཤད་པའི་ལྟུང་བའི་ཚོགས་ཀྱང་ཤས་ཆེར་ཤིང་རག་གིས་སྨྲས་པ་དང་བསགས་ཤིང་། གང་ཕྱིར་རྡོ་རྗེ་འཛིན་པ་ཡི། །དངོས་གྲུབ་སློབ་དཔོན་རྗེས་འབྲངས་གསུངས། །དེ་བས་དེ་ལ་བརྙས་པ་ནི། །རྩ་བའི་ལྟུང་བ་དང་པོར་བཤད། །ཞེས་གསུངས་ཏེ། འཁྲུལ་སྤོང་ལས། དེ་ལ་བརྙས་པ་སྟེ། རིགས་སམ། ཚུལ་ཁྲིམས་སམ། ཐོས་པ་ལ་སོགས་པའི་སྒོ་ནས་བདག་ལ་མཆོག་ཏུ་འཛིན་ཅིང་། བླ་མ་ལ་དམན་པར་འཛིན་པ་ནི་བརྙས་པའོ། །ཞེས་པ་སྟེ། འཆལ་གཏམ་སྨྲས་སོ་ཞེས་སྒྲོགས་པ་ལྟ་བུའོ། །གཞན་ཡང་། རྡོ་རྗེ་སྤུན་ལ་ཁྲོས་པ་ནི། །ཉེས་པ་བརྗོད་པ་གསུམ་པ་ཡིན། །ཞེས་པའང་ཚང་བར་གདའ། དེ་ལྟ་བས་ན། ཐེག་པ་ཆུང་ངུ་ལྟ་ཞོག ཐེག་ཆེན་གཉིས་ཀྱི་བཅས་མཚམས་ཀྱི་རྩ་བ་མང་པོ། ཤིང་གི་རང་འཐག་འདིས་ཞིབ་ཏུ་བཅུག་གདའི། ཉེས་པ་ལ་ཉེས་པར་གཟིགས་པ་དེའི་ཚེ། ཕྱིན་ཆད་ལེགས་པར་སྡོམ་པའི་སླད་དུ། ཤིང་རག་མུན་པའི་ཁང་བུར་ཆུག་ལ། དྲན་པའི་སྒོ་སྡོམས། ཤེས་བཞིན་གྱི་སྒོ་ལྕགས་རྒྱོབ། བག་ཡོད་ཀྱི་ལྷན་ཚལ་དཀྲིས། ངོ་ཚའི་སྐུད་པས་འཆིངས། ཁྲེལ་ཡོད་ཀྱི་དམ་རྒྱས་ཐོབ་ལ། ཨོཾ་སརྦ་དུརྒྷའི་ཥི་ཏ་རཀྵ་རཀྵ་སྭཱ་ཧཱ། ཞེས་སྔགས་ཟབ་མོ་བགྲང་བར་བྱའོ།། ༈ ཡང་ཁྱེད་ཀྱིས་འདི་ལྟར། རྒྱལ་བ་སྲས་དང་བཅས་པའི་བཀའ་བསྟན་བཅོས་དང་མི་མཐུན་པའི་རྣམ་གཞག་ལོག་པར་འཆད་པ་རྣམས་ནི་ངེས་པར་དགག་རིགས་པ་སྟེ། བླང་དོར་གྱི་སྤྱོད་པ་ཕྱིན་ཅི་མ་ལོག་པའི་རྣམ་བཞག་ཕུན་སུམ་ཚོགས་པ་རྣམས་ལ་བསྔགས་བསྟོད་དང་། དེ་ལས་ཉམས་ཤིང་ལོག་པར་སྤྱོད་པ་དང་། ཆོས་མིན་པ་ལ་སྨོད་པ་ནི། བྱང་ཆུབ་སེམས་དཔའ་རྣམས་ཀྱི་བྱ་བའི་ལས་ཡིན་པའི་ཕྱིར། དེ་སྐད་དུ་མདོ་སྡེ་རྒྱན་ལས། ཞེས་ལུང་འདྲེན་མང་པོ་དང་བཅས་གསུངས་པ་ནི་ཁོ་བོ་ལ་མགོ་འདྲེན་དུ་ཆེ་བ་ཡིན་ནོ། །ཞེས་སྐུ་རྩེད་གྱིས་མཐའ་བརྟེན་པར་ཡང་བྱས་སོ། །ཡང་ཁྱེད་ཀྱིས་དེང་སང་ནི་དགག་སྒྲུབ་ཅུང་ཟད་རེ་བྱས་ན། དེ་བསྟན་པའི་དག་བྱེད་དུ་མ་བསམ་པར། །ཆགས་སྡང་གི་ཀུན་སློང་ཁོ་ནར་མཐོང་བས། ཤིན་ཏུ་བྱེད་དཀའ་བར་གྱུར་མོད། ཅེས་སྨྲ་བ་ནི་ཅུང་ཟད་བདེན་མོད་ཀྱང་། ཉིད་རང་གི་ཐུགས་གཤིས་ཀྱི་རང་བབས་སམ་བཅོས་མ་ཅི་ཞིག་ཡིན་ཀྱང་རུང་། ཚིག་གི་རྗོད་བྱེད་མི་ལེགས་པར་མཐོ་རྡེག དམས་རྡེག་མང་པོ་དང་། གཞན་ཚིག་རྒྱུ་མཚན་དང་འབྲེལ་བའི་སྨྲ་བ་ཉུང་ངུ་ལ། ཚིག་མང་དོན་ཉུང་གི་སྐུར་འདེབས་དང་། ཁྱེད་རང་གི་ཚིག་མང་པོ་ལ་འབྲེལ་མི་འགྲིགས་པའང་ཚན་གྲངས་བདུན་བརྒྱད་འདུག་པ་ལེགས་བཤད་དུ་བསྒོམས་པའི་སྒྲོ་བཏགས་རྣམས་ཐུགས་མ་ཚད་ཀྱིས་འུར་འཇུན་དུ་སྣང་ཞིང་། ལྷག་པར་བདག་བསྟོད་གཞན་སྨད་ཀྱིས་ས་དཀར་གྱི་སྐྱེས་ཆེན་རྣམས་ལ་གཤེ་བ་ནི། དམ་པར་ཞལ་གྱིས་བཞེས་ནས་དམ་པ་མ་ཡིན་གྱི་སྤྱོད་པ་མཛད་པ་ལ་བདག་ཅག་མ་དད་པར། སྐབས་དེ་དང་དེར་ཉིད་ལ་སྐུར་པའི་རྣམ་པའང་ཁ་ཡར་ཤོར་མོད་ཀྱིས། དེ་ནི་ཁྱེད་རང་གི་ཉེས་པར་འཁུམས་པས་བཟོད་པར་མཛད་དུ་གསོལ།། ༈ ཡང་ཁྱེད་ཀྱིས། དེ་ལྟར་ན་ཡང་ཆོས་ཀྱི་རྗེ་རྣམ་དཔྱོད་ཅན་སངས་རྒྱས་རྡོ་རྗེ་བས། སྲིད་གསུམ་རྣམ་པར་རྒྱལ་བའི་དགེ་མཚན་ཞེས་བྱ་བ་བརྩམས་ནས་བདག་གི་མིག་ལམ་དུ་སྨིན་པ་འདི་ནི། བདག་ཅག་དགའ་ཞིང་མགུ་ལ་ཡི་རང་བའི་རྒྱུར་སོན་ཏེ། ཚུལ་འདི་ལྟ་བུ་མཐོང་བ་ན་བསྟན་པ་འདི་ལ་ཆོས་ཀྱི་རྟོག་དཔྱོད་བླང་དོར་ཤེས་པ་ཅུང་ཟད། དེང་དུས་ཀྱང་ཡོད་འདྲའོ་སྙམ་ནས་དགའ་བར་གྱུར་པ་དང་། ཁྱད་པར་ཆོས་རྗེ་སངས་རྒྱས་རྡོ་རྗེ་བས། ཆོས་ལ་སྦྱངས་པ་ནན་ཏན་མཛད་པའི་གྲུབ་འབྲས་སུ་གསལ་བས་ཤིན་ཏུ་ངོ་མཚར་སྐྱེས་ལ། སྲིད་གསུམ་དགེ་མཚན་ན། འགའ་རེ་འབྲེལ་མེད་ཀྱི་ཚིག་ཀྱང་སྣང་མོད། བསྟན་འཆོས་ཀྱི་བབས་འགྲོས་སྤྱི་རྣམས། རྣམ་དཔྱོད་ཡོད་ངེས་པ་མཚོན་བྱེད་དུ་སྣང་བའི་ཕྱིར། ཤིན་ཏུ་ཡི་རང་བར་གྱུར་པས་ད་དུང་འབེལ་གཏམ་རྒྱ་ཆེན་པོ་ལ་བརྩོན་པ་མ་དོར་ཞིག །ཅེས་ལེགས་མཛེས་ཀྱི་མོལ་མཆིད་མཛད་པའང་དགེ་མོད་ཀྱི། སོ་སོ་སྐྱེ་བོའི་བློ་གྲོས་དྲི་མ་དང་བཅས་པས་ལེགས་བཤད་ཀྱི་གཏེར་ཁ་ཕྱེད་པ་དཀའ་མོད། གསེར་རིའི་ངོས་ལ་བརྟེན་བྱས་པའི། །འདབ་ཆགས་གསེར་གྱི་མདོག་ཏུ་སྣང་། །ཞེས་པ་ལྟར། ས་དཀར་གྱི་དགེ་བའི་བཤེས་གཉེན་འགའ་ལ་བརྟེན་ཅིང་། གོང་མའི་གསུང་རབ་ལ་ཅུང་ཟད་སྦྱངས་པའི་སྟོབས་ཀྱིས། མ་འཚམས་པའི་ཁ་འཆལ་ཀྱང་འོང་དོན་མི་བདོག ཁོ་བོས་ཆོས་ལ་སྦྱངས་པའི་གྲུབ་འབྲས་དམ་པའི་ཆོས་ལ་བློ་ཁུགས་པས། འཇིག་རྟེན་ཆོས་བརྒྱད་ལ་སྐྱུགས་ལོག་པ་ཙམ་ལགས་ཀྱི། འདི་ལ་དགྱེས་པར་མཛད་རིགས་སོ།། ༈ ཡང་། ཁྱེད་ལ་ཆེད་དུ་འདི་གསོལ་ཏེ། བླུན་པོའི་ཡོན་ཏན་ཁར་འབྱིན་ཏེ། །མཁས་པའི་ཡོན་ཏན་ཁོང་དུ་སྦེད། །ཅེས་པ་དགོངས་པའི་ཟ་མ་ཏོག་བཀོད་པར་བཞུགས་སུ་གསོལ་ནས། གསུང་འཇམ་པོས་ཆོས་ཀྱི་གཏམ་སྨྲས་ན་མཁས་བླུན་ཕལ་ཆེར་དགའ་བར་འགྱུར་གྱི། བརླངས་པོའི་ཚིག་བརྗོད་པ་ལ་དེ་ལྟ་མ་ཡིན་པས་ན། སྨྲ་ན་ཡིད་ཕེབས་འབྲེལ་པ་དང་། །དོན་གསལ་ཡིད་དུ་འོང་བ་དང་། །ཆགས་དང་ཞེ་སྡང་སྤང་བ་དང་། །འཇམ་ཞིང་རན་པར་སྨྲ་བར་བྱ། །ཞེས་གསུངས་པ་བཞིན་ཐུགས་ཉམས་སུ་བཞེས་ན་བསྟན་པ་ལ་ཕན་མཆིས་སོ། །དེ་ལྟར་ཡང་ས་པ་ཎྜི་ཏས། ཆེན་པོས་ང་རྒྱལ་བྱ་མི་དགོས། །ངན་པས་ང་རྒྱལ་བྱས་ཅི་ཕན། །རིན་ཆེན་ཚིག་གིས་བསྒྲག་མི་དགོས། །འཆིང་བུ་བསྒྲགས་ཀྱང་སུ་ཞིག་ཉོ། །ཞེས་གསུངས་པའི་ཆེན་པོ་དེ་ཡང་། སྐྱེས་བུ་ཆེན་པོའི་བདག་ཉིད་ཆེན་པོ་ཞེས་གྲགས་པ་དེ་ཡིན་མོད། དེ་ལྟ་བུ་ཡིན་པ་དང་མ་ཡིན་པའི་ཚུལ་ཤེས་པ་ནི། གང་ཟག་གི་རྒྱུད་ཚོད་མཐོ་དམན་ལ་རག་ལས་ཀྱང་། དེ་མངོན་སུམ་དུ་རྟོགས་པའི་མཐུ་བདག་ཅག་མངོན་ཤེས་དང་བྲལ་བ་རྣམས་ལ་མེད་ཀྱི། ཇི་སྐད་དུ། མདོ་ལས། དུ་བ་ལས་ནི་མེར་ཤེས་དང་། །ཆུ་སྐྱར་ལས་ནི་ཆུ་དཔོག་བཞིན། །བྱང་ཆུབ་སེམས་དཔའ་བློ་ལྡན་གྱི། །རིགས་ནི་མཚན་མ་དག་ལས་ཤེས། །ཞེས་དང་དེ་བཞིན་དུ། འཇམ་པའི་དབྱངས་ཀུན་དགའ་རྒྱལ་མཚན་དཔལ་བཟང་པོས། དུ་བས་མེ་བཞིན་རྣམ་ཐར་ལས། །ནང་གི་ཡོན་ཏན་ལེགས་བརྟགས་ཏེ། །ཞེས་གསུངས་པ་བཞིན། གོང་འོག་བར་གསུམ་གྱི་གསུང་རིགས་ལ་རྗེས་སུ་དཔག་པའི་ཚད་མས་གཞལ་བ་དེའི་ཚེ། ཇི་སྐད་དུ། སྲིད་གསུམ་རྣམ་པར་རྒྱལ་བའི་དགེ་མཚན་ཞེས་བྱའི་བསྟན་བཅོས་ལས། དགོས་པ་ཅིའི་སླད་དུ་ཞེ་ན། ཀུན་སློང་ངན་པ་ཞེ་ལ་བརྣགས་པའི་ངན་ཤགས་སྨྲ་བ་མ་ཡིན་གྱི། རང་གཞན་གྱི་ལུགས་འཛིན་པར་རློམ་པ་རྣམས་ལ་བློ་གྲོས་གྱི་མཐུ་བརྟས་པ་དང་། །ལེགས་བཤད་སྨྲ་བའི་སྒོ་དབྱེ་བའི་ཆེད་དུའོ། །ཞེས་སྨྲས་པ་དེའི་དོན་བདེ་བླག་ཏུ་རྟོགས་པ་འདི་ནི། དགོས་པ་མཆོག་ཏུ་གྲུབ་པའོ།། །།དུས་གསུམ་རྒྱལ་ཀུན་བགྲོད་པ་གཅིག་པའི་ལམ། །ཐོག་མཐའ་བར་དུ་དགེ་བ་ཕྱག་རྒྱ་ཆེ། །སྐལ་བཟང་སྙིང་གི་བཅུད་དུ་འབེབས་མཁས་པ། །གྲུབ་པའི་གཙུག་རྒྱན་དཀར་བརྒྱུད་རིན་པོ་ཆེ། །གང་གི་རིང་ལུགས་ལྷ་ཡི་ཆུ་བོའི་རྒྱུན། །ས་གསུམ་དོན་དུ་རྒྱུ་བའི་རྦ་རླབས་འཛུམ། །ཕྱོགས་ཀྱི་འཁོར་ལོར་འགྲེམ་པའི་ངོ་མཚར་མཐུ། །རྣམ་དཔྱོད་ལྡན་པའི་གཞལ་བྱར་འོངས་པ་བཞིན། །དེ་ལས་ས་གཞི་ཟླ་འོད་ལྟར་སྐྱ་བའི། །ཐིག་ལེར་ཆགས་པ་མ་ཧཱ་པཎྜིཏ། །ཀུན་དགའི་རྒྱལ་མཚན་མཐོན་པོར་བསྒྲེང་དེ་ཡིས། །དཔལ་གྱི་ལེགས་བཤད་བཟང་པོས་མགྲོན་དུ་གཉེར། །དེས་ནི་པདྨ་དཀར་པོའི་ཚལ།། བློ་གྲོས་འདབ་མའི་དཀྱིལ་འཁོར་ལས། །ལུང་རིགས་ཀེ་ས་ར་བཞད་པའི། །ཁུ་བས་བློ་གསལ་ལང་ཚོ་བརྟས། །དེ་ཚེ་ཀླུ་སྒྲུབ་རྒྱ་མཚོ་ཡིས། །རྩོད་སྤོངས་དབུ་བ་བརྡོས་པའི་མཁར།། ལན་བཟང་ཀེ་ལ་ཤར་འཁྲུལ་བའི། །ཀརྐ་ཊ་རྣམས་ཀུན་ཏུ་རྨོངས། །དེ་དུས་ཧ་ནུ་མན་དྷ་ཡང་། །སྙིང་པོའི་བསྟན་ལ་དགའ་བྱེད་པའི། །གྲོགས་སུ་སྦྲན་པའི་སྙིང་སྟོབས་མདས། །ལོག་སྨྲའི་འབོད་སྒྲོགས་མགྲིན་པ་གཅོད། །སླད་ཀྱིས་སྨྲ་བའི་སེང་གེ་ཞིག །རྒོལ་བའི་རི་དྭགས་ཟ་འདོད་ཀྱང་། །ཆེར་རློམས་འཐིབས་པའི་ནགས་ཕུག་ཏུ། །ལུང་རིགས་མཆེ་སྡེར་ཆག་ནས་འཁུན། །དེ་ལ་སྙིང་རྗེའི་གཞན་དབང་ཅན། །རྣམ་དཔྱོད་མཐོ་རིས་དབང་པོའི་ཡུལ། །སྐྱེ་མཆེད་རྫོགས་པས་བརྒལ་ལན་གྱིས། །བདུད་རྩིའི་གྲུ་ཆར་སྨན་དུ་སྦྱིན། །དེ་ཡི་དགེ་བའི་སྟོབས་ཀྱིས་དེང་ཕྱིན་ཆད། །མངོན་རློམ་མ་ཞུའི་ནད་གྱིས་བདག་བསྟོད་ཅིང་། །གཞན་ལ་སྨོད་པའི་བཤལ་སྐྱུག་ཀུན་བྱང་ནས། །དག་སྣང་བཟང་པོའི་བཅུད་ཀྱིས་འཚོ་བར་ཤོག །གཞན་ཚིག་ཀ་ལ་པིང་ཀའི་དབྱངས་འགོག་ཅིང་། །རང་ཚིག་ཁྭ་ཏའི་སྐད་ཀྱང་སྒྲུབ་བྱེད་པ། །འཁྱོག་པོའི་སྨྲ་སྒོ་བསྡམ་ནས་དྲང་གཏམ་གྱིས། །དབྱངས་སྙན་ཕྱོགས་ཀྱི་འཁོར་ལོར་སྤྲོ་བར་ཤོག། གཞུང་ལུགས་རྣམ་པར་དག་པའི་ཞིང་ཁམས་ཀྱི། །རྗོད་ཚིག་རྡུལ་རེར་བརྗོད་དོན་རྡུལ་སྙེད་པ། །སྨྲ་བའི་ལམ་དུ་ཞུགས་པའི་ལྟད་མོ་ལ། །ལོངས་སུ་སྤྱོད་པའི་བློ་མིག་འཐོབ་པར་ཤོག །རང་གཞན་ལུགས་ལ་འདྲིས་པའི་བློ་གྲོས་སྨིན། །སྒྲུབ་དང་སུན་འབྱིན་ལ་མཁས་སྤོབས་པ་དག །འཇམ་རན་སྙན་པའི་ངག་ལ་དབང་ཕྱུག་ནས། །འཆད་རྩོད་རྩོམ་པའི་དགའ་སྟོན་འགྱེད་པར་ཤོག །དོན་ཟབ་རིན་ཆེན་སྙིང་པོས་ཡོངས་གང་རྒྱ་ཆེའི་གཏམ་གྱིས་རླབས་ཕྲེང་གཡོ། །ཚིག་སྦྱོར་ལྦུ་བའི་དོ་ཤལ་མཚར་པོ་ཕྱོགས་ཀྱི་མཛེས་མའི་དཔྱིད་དུ་ཡངས། །ལེགས་པར་བཤད་པའི་རྒྱ་མཚོ་ཆེན་པོ་བློ་གསལ་ཀླུ་དབང་ཀུན་དགའ་བའི། །བསྟན་བཅོས་ཆེ་འདི་རྣམ་པ་ཀུན་ཏུ་ཕྱིར་རྒོལ་གཡུལ་ལས་ཛ་ཡན་ཏུ། །དེ་ཡང་། དཀར་བརྒྱུད་གོང་མ་རྣམས་སྒྲུབ་པ་བསམ་གཏན་གྱི་འཁོར་ལོ་ལ་གཅིག་ཏུ་གཞོལ་བ་ཚངས་པའི་དྲང་སྲོང་གི་བརྟུལ་ཞུགས་ལ་གནས་སྐབས། བདག་ཉིད་ཆེན་པོ་ས་སྐྱ་པཎྜི་ཏས་ཅོ་འདྲི་བར་མཛད་པའི་ལན། ཀུན་མཁྱེན་པདྨ་དཀར་པོའི་ཞབས་ཀྱིས་ཅུང་ཟད་སྤྲོས་པ་ལ། མཁན་ཆེན་ཀླུ་སྒྲུབ་རྒྱ་མཚོས་རྩོད་སྤོང་ཉི་མའི་འོད་ཟེར་ཆ་ལག་དང་བཅས་པ་བརྩམས་ཏེ། སྒྲུབ་བརྒྱུད་ཀུ་མུ་ཏའི་དགའ་ཚལ་ཟུམ་པར་བཞེད་ཚེ། དེ་ཉིད་ཀྱི་གཉེན་པོར་གྱུར་པ་སྲིད་གསུམ་རྣམ་པར་རྒྱལ་བའི་དགེ་མཚན་ཞེས་བྱ་བ། གཡས་སུ་བསྐོར་བའི་འགྲོས་ཀྱིས་འོད་ཟེར་དང་བཅས་པའི་ཉི་མ་ཁྱུར་མིད་དུ་བྱས་པས་རེ་ཞིག་མ་སྣང་ཡང་། སླར་འོད་ཟེར་བདུན་དང་ལྡན་པའི་གཤིན་རྗེའི་བ་དན་གློ་བུར་དུ་ཕྱར་བ་དེ་ཉིད། སྲ་མཁྲེགས་རྡོ་རྗེའི་སྙིང་པོ་མཆོག་ཏུ་གྲུབ་པའི་གཏམ་ཞེས་བྱ་བས་ལྷང་ལྷང་དུ་བརྫིས་ཏེ། དཀར་བརྒྱུད་བསྟན་པའི་རྒྱལ་མཚན་སྲིད་རྩེའི་བར་དུ་བསྒྲེངས་པའི་ཚུལ་འདི་ནི། དཀོན་མཆོག་གསུམ་གྱི་བཀའ་འབངས་མང་དུ་ཐོས་པའི་དགེ་སྦྱོང་། སྙིང་པོའི་དོན་གྱི་སྒོམ་ཆེན་ངག་དབང་སངས་རྒྱས་རྡོ་རྗེ་ཞེས་བྱ་བའི་ཀུ་སཱ་ལིས། ཟད་བྱེད་ཅེས་པ་མེ་ཕོ་སྟག་ལོ། མགོ་ཟླ་བའི་དཀར་ཚེས་གསུམ་ལ། ཟླ་བ་གྲོ་བཞིན་གྱི་ཁྱིམ་དུ་བསུས་པའི་འགྲུབ་སྦྱོར་བཟང་པོའི་ཉིན། གྲུབ་པའི་གནས་ཆེན་རྒྱལ་གྱི་ཤྲཱིའི་བསམ་གཏན་གྱི་གླིང་